 BAADA ya vuta nikuvute kati ya upande wa mashitaka na utetezi kuhusu dhamana ya aliyekuwa rais wa Klabu ya Simba, Evans Aveva na makamu wake, Geofrey Nyange ‘Kaburu’, hatimaye Mahakama ya Hakimu Mkazi Kisutu imewaachia kwa dhamana.Mahakama hiyo imewaachia Aveva na Kaburu kwa masharti ya kuwa na wadhamini wawili waliosaini bondi ya Sh milioni 30 kila mmoja pamoja na kuwa na vitambulisho vya taifa.Saa sita mchana, Kaburu na wadhamini wake walisaini fomu ya mahakama na kuachiwa huru huku Aveva akiwa anapatiwa huduma ya kwanza baada ya kuanguka na kuzimia wakati akielekea chumba cha mahabusu. Kaburu aliondoka mahakamani na kuungana na familia yake iliyokuwa ikimsubiri na kuingia kwenye gari kwenda nyumbani kwake Kunduchi.Hatua ya Aveva na Kaburu kuachiwa kwa dhamana ni baada ya Hakimu Mkazi Mkuu, Thomas Simba kutupilia mbali mapingamizi ya upande wa mashitaka ya kupinga dhamana na kukata rufaa dhidi ya uamuzi kesi hiyo isiendelee hadi Mahakama Kuu itakapotoa uamuzi.